Document ID: 31991D0449

ΑΠΟΦΑΣΗ ΤΗΣ ΕΠΙΤΡΟΠΗΣ της 26ης Ιουλίου 1991 για τον καθορισμό του υποδείγματος των υγειονομικών πιστοποιητικών όσον αφορά τα προϊόντα με βάση το κρέας που εισάγονται από τρίτες χώρες (91/449/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων ή προϊόντων με βάση το κρέας που προέρχονται απο τρίτες χώρες (1), όπως τροποποιήθηκε τελευταία από την οδηγία 91/266/ΕΟΚ (2), και ιδίως τα άρθρα 21α και 22,
Εκτιμώντας:
ότι στην απόφαση 79/542/ΕΟΚ του Συμβουλίου (3), όπως τροποποιήθηκε από την απόφαση 91/360/ΕΟΚ της Επιτροπής (4), ορίζεται κατάλογος τρίτων χωρών από τις οποίες τα κράτη μέλη επιτρέπουν τις εισαγωγές ζώων του βοείου και χοιρείου είδους, νωπών κρεάτων και προϊόντων με βάση το κρέας-
ότι είναι αναγκαίο να οριστούν υγειονομικοί όροι που θα απαιτείται να πληρούνται για τις εισαγωγές προϊόντων με βάση το κρέας από αυτές τις τρίτες χώρες-
ότι ο καθορισμός των κατηγοριών προϊόντων με βάση το κρέας που είναι δυνατόν να εισάγονται από τρίτες χώρες, εξαρτάται από την υγειονομική κατάσταση της χώρας παραγωγής- ότι, για να μπορούν να εισάγονται, ορισμένα προϊόντα με βάση το κρέας πρέπει να έχουν υποβληθεί σε ειδική επεξεργασία-
ότι ορισμένες τρίτες χώρες περιλαμβάνονται στον προαναφερθέντα κατάλογο μόνον όσον αφορά την εισαγωγή από αυτές προϊόντων με βάση το κρέας που έχουν υποβληθεί σε πλήρη θερμική επεξεργασία-
ότι, ωστόσο, ορσμένα κράτη εισάγουν προϊόντα με βάση το κρέας από αυτές τις χώρες, και είναι αναγκαίο, για να αποφευχθεί η διακοπή των παραδοσιακών εμπορικών ρευμάτων, να επιτραπεί η άμεση εισαγωγή αυτών των προϊόντων στα ενδιαφερόμενα κράτη μέλη μέχρις ότου η Επιτροπή θα έχει πραγματοποιήσει κτηνιατρική αποστολή-
ότι επειδή, εν γένει, ορισμένες κατηγορίες προϊόντων με βάση το κρέας μπορούν να εισάγονται στην Κοινότητα, είναι αναγκαίο να οριστεί ποιες επεξεργασίες και πιστοποιητικά απαιτούνται για την εισαγωγή αυτών των προϊόντων από την τρίτη χώρα εξαγωγής- ωστόσο, σύμφωνα με τη διαδικασία που ορίζεται στο άρθρο 29 της οδηγίας 72/462/ΕΟΚ, είναι δυνατόν να επιτρέπονται και άλλα είδη επεξεργασίας βάσει της υγειονομικής κατάστασης των ζώων που επικρατεί στην χώρα εξαγωγής-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη πρέπει να επιτρέπουν τις εισαγωγές των ακόλουθων κατηγοριών προϊόντων με βάση το κρέας:
α) προϊόντα με βάση το κρέας εκτός από αυτά που περιγράφονται στο σημείο 1 σβ), τα οποία είναι σύμφωνα με τις προϋποθέσεις που καθορίζονται στο πρότυπο υγειονομικού πιστοποιητικού που περιλαμβάνεται στο παράρτημα Α. Το πιστοποιητικό αυτό πρέπει να συνοδεύει τις αποστολές προϊόντων με βάση το κρέας που προέρχονται από την τρίτη χώρα ή από μέρη τρίτων χωρών, κατάλογος των οποίων περιλαμβάνεται στο δεύτερο μέρος του παραρτήματος Α, μέχρις ότου συγκεκριμένες υγειονομικές συνθήκες και κτηνιατρικό πιστοποιητικό καθορισθούν με απόφαση της Επιτροπής μετά από επιτόπιο έλεγχο σε κάθε χώρα-
β) προϊόντα με βάση το κρέας τα οποία έχουν υποστεί θερμική επεξεργασία σε ερμητικά σφραγισμένο δοχείο, σε βαθμό Fo ίσο ή μεγαλύτερο του 3, σύμφωνα με τις προϋποθέσεις που καθορίζονται στο πρότυπο του υγειονομικού πιστοποιητικού που περιλαμβάνεται στο παράρτημα Β. Το πιστοποιητικό αυτό πρέπει να συνοδεύει τις αποστολές προϊόντων με βάση το κρέας που προέρχονται από τις τρίτες χώρες, κατάλογος των οποίων περιλαμβάνεται στο δεύτερο μέρος του παραρτήματος Β, μέχρις ότου συγκεκριμένες υγειονομικές συνθήκες και κτηνιατρικό πιστοποιητικό καθοριστούν με απόφαση της Επιτροπής μετά από επιτόπιο έλεγχο σε κάθε χώρα.
2. Ωστόσο, τα κράτη μέλη επιτρέπουν την εισαγωγή από ορισμένες χώρες που αναφέρονται στον κατάλογο ο οποίος παρατίθεται στο δεύτερο μέρος του παραρτήματος Γ, προϊόντων με βάση το κρέας τα οποία έχουν υποβληθεί σε θερμική επεξεργασία του κέντρου μάζης τουλάχιστον 80o C σύμφωνα με τις προϋποθέσεις που καθορίζονται στο υγειονομικό πιστοποιητικό που περιλαμβάνεται στο παράρτημα Γ. Το πιστοποιητικό αυτό πρέπει να συνοδεύει την αποστολή, μέχρις ότου συγκεκριμένες υγειονομικές συνθήκες και κτηνιατρικό πιστοποιητικό καθοριστούν με απόφαση της Επιτροπής μετά από επιτόπιο έλεγχο σε κάθε χώρα.
3. Τα κράτη μέλη δεν επιτρέπουν την εισαγωγή άλλων κατηγοριών προϊόντων με βάση το κρέας εκτός από αυτές που αναφέρονται στις παραγράφους 1 και 2.
Άρθρο 2
Η παρούσα απόφαση απευθύνεται στα κράτη μέλη. Βρυξέλλες, 26 Ιουλίου 1991.

Labels: 3
17
6